यह सुखद आश्चर्य है कि इस मलयालम भाषी कवि ने आज से लगभग डेढ़ सौ वर्ष पूर्व, सुदूर दक्षिण में, हिंदी को भी काव्य-रचना का माध्यम बनाया था। उनके हिंदी गीतों की संख्या भले अधिक न हो किंतु वे अपूर्व श्रद्धा और भक्ति से ओतप्रोत हैं। साहित्यिक दृष्टि से भी वे उपेक्षणीय नहीं हैं। इन गीतों से स्पष्ट है कि तिरुनाल ने सूर, रसखान, मीरा आदि कृष्णभक्त कवियों से प्रेरणा लेकर उन्हीं की पद्धति पर गीतों की रचना की है। भागवत संप्रदाय में गीत 'भगवद भक्ति' का लोकप्रिय माध्यम रहा है। स्वाति तिरुनाल वैष्णव संतों की इसी परंपरा के अनुयायी हैं। उनके अधिकतर गीतों का विषय कृष्णभक्ति है। गीतकार पद्मनाभ विष्णु के सगुण रूप का उपासक है। इसीलिए उसके गीतों में श्रीकृष्ण की महिमा और लीलाओं का सरस चित्रण मिलता है परंतु सगुण की आराधना करता हुआ भी कवि का अंतर्मन उनके निर्गुण रूप को भूल नहीं सका है! इस दृष्टि से कवि के लिए कृष्ण उपनिषदों के ब्रह्म के समान सच्चिनानंद और अखंड है! सच तो यह है कि वेद में जिस परम तत्व का निरूपण हुआ है, वह कृष्ण ही है-